ԱՄՓՈՓԱԹԵՐԹ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑՈՒ ԱՆՁՆԱԳՐԻ ԵՎ ՆՈՒՅՆԱԿԱՆԱՑՄԱՆ ՔԱՐՏԻ ՆԿԱՐԱԳԻՐԸ, ՏԵՍՔԸ, ՁԵՎԸ, ԴՐԱՆՑՈՒՄ ԱՄՐԱԳՐՄԱՆ ԵՆԹԱԿԱ ՏՎՅԱԼՆԵՐԻ ԼՐԱՑՄԱՆ ԿԱՐԳԸ, ԿԻՐԱՌՎՈՂ ԱՆՎՏԱՆԳՈՒԹՅԱՆ ՄԻՋՈՑՆԵՐԸ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՔԱՂԱՔԱՑՈՒ ԱՆՁՆԱԳՐԻ ԷՋԵՐԻ ՔԱՆԱԿԸ ՍԱՀՄԱՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԿԱՊԱԿՑՈՒԹՅԱՄԲ ՍՏԱՑՎԱԾ ԱՌԱՋԱՐԿՈՒԹՅՈՒՆՆԵՐԻ

	1. ՀՀ պետական եկամուտների կոմիտե
	01/3-4/5529-2026

	
	15.09.2026

	Առարկություններ և առաջարկություններ չկան:


	Ընդունվել է ի գիտություն։

	2. ՀՀ կրթության, գիտության, մշակույթի և սպորտի նախարարություն
	01/18․2/34102-2026

	
	15.09.2026

	    Կրթության, գիտության, մշակույթի և սպորտի նախարարությունը «Հայաստանի Հանրապետության քաղաքացու անձնագրի և նույնականացման քարտի նկարագիրը, տեսքը և ձևը, դրանցում ամրագրման ենթակա անձնական տվյալ չհանդիսացող տվյալների լրացման կարգը, այդ թվում՝ ամրագրման ենթակա որևէ տվյալի բացակայության դեպքում բացակայող տվյալի լրացման կարգը, կիրառվող անվտանգության միջոցները, անձնագրի էջերի քանակը սահմանելու մասին» ՀՀ կառավարության որոշման նախագծի (այսուհետ՝ նախագիծ) վերաբերյալ առաջարկում է հետևյալը. 
1. Նախագծի հավելված 1-ի 2-րդ «Անձնագրի ձևը» բաժնում նկարագրված Հայաստանի Հանրապետության քաղաքացու անձնագրի նմուշի դիզայնում «Լավաշի թոնրատուն» խորագրով 26–27-րդ էջերում ներկայացված հայկական լավաշի թխման տարածքն ու գործընթացը՝ որպես հայկական մշակութային ինքնությունը ներկայացնող և ճանաչելի տեսարան, հայկական լավաշի թխման ավանդույթի՝ որպես Հայաստանի մշակութային ինքնության խորհրդանշական դրսևորման, հավաստի և մասնագիտական ներկայացման տեսանկյունից, առաջարկում ենք ձևավորել հետևյալ նկարագրությամբ. 	«Թոնրի տեղադրությունը. Հայկական ավանդական մշակույթում թոնիրը բնակելի տան անբաժանելի մասն է եղել։ Այն, որպես կանոն, տեղադրվել է տան կենտրոնական հատվածում՝ հազարաշեն կոչվող ծածկի օդանցքի՝ երդիկի անմիջական ներքո, այլ ոչ թե պարզապես ծածկի տակ, ինչպես ներկայացված է պատկերում։ Գյուղական բնակավայրերում նոր տների կառուցումից հետո ևս թոնրատները հաճախ պահպանվել են հին տների տարածքում, ինչը հնարավորություն է տվել լավաշ թխելու նաև ձմռանը և ցուրտ եղանակին։ 
Թոնրի կառուցվածքը. Հայկական ավանդական թոնիրները գետնափոր են, այլ ոչ թե գետնից բարձրացված, ինչպես պատկերված է նկարում։ Ժամանակակից զբոսաշրջային և առևտրային միջավայրերում տեխնիկական հարմարավետությունից ելնելով հայկական ավանդական թոնրի ձևը երբեմն աղճատվում կամ փոփոխվում է՝ այն դարձնելով վերգետնյա։ Սակայն այդպիսի կառուցվածքը չի համապատասխանում ավանդական հայկական թոնրի ձևին։ Թոնրի պատրաստման մշակույթը ներառված է ՀՀ ոչ նյութական մշակութային ժառանգության ցանկում և որպես պահպանության ենթակա տարր նկարագրված է որպես գետնափոր թոնիր։ 
Թխված լավաշի դասավորությունը. Հայկական ավանդական մշակույթում թխված լավաշը պարաններից չեն կախում, քանի որ այդ դեպքում այն կչորանա և կարող է թափվել։ Թխված լավաշը, որպես կանոն, դարսվում է թոնրի կողքին փռված մաքուր կտորի վրա՝ պահպանելով լավաշի ճիշտ երեսի դիրքը։ 
Լավաշի թխման եղանակը. Ավանդական եղանակով լավաշը թխվում է՝ խմորը թոնրի պատին կպցնելու միջոցով։ Դրա համար օգտագործվում է հատուկ հացառ կամ բարձիկ, որի վրա փռվում է օվալաձև բացված խմորը, այնուհետև այն կպցվում է թոնրի տաք պատին։ 
Խմորի գնդերի տեղադրությունը և բացման գործընթացը. Հայկական ավանդույթում լավաշի խմորի գնդերը գետնին չեն դրվում, այլ տեղադրվում են հատուկ սկուտեղի վրա։ Այնուհետև գրտնակողը խմորի գունդը բացում է գրտնակով և փոխանցում մյուս թխողին, որն այն ավելի բարակ հատուկ գրտնակով կամ ձեռքերի վրա պտտեցնելով բարակեցնում է։ 
Լավաշը գրտնակելու սեղանը. Հայկական ավանդական մշակույթում լավաշը գրտնակում են ցածր ոտքերով կլոր փայտե սեղանի վրա, այլ ոչ թե սկուտեղի նման հարթ տախտակի, ինչպես պատկերված է նկարում։
Թոնրում օգտագործվող գործիքները. Լավաշի թխման ավանդական գործիքներից հայկական մշակույթում օգտագործվում է մետաղյա ակիշը՝ մետաղյա ձող, որի ներքևի հատվածում առկա է կեռիկ։ Այն նախատեսված է թոնրի պատին փակցված թխված լավաշը հանելու համար։ Հետևաբար, պատկերում ներկայացված փայտե թիերը նպատակահարմար է փոխարինել հայկական ավանդական գործիքին համապատասխանող պատկերով:»։ 
Հարկ ենք համարում նաև նշել, որ հայկական լավաշի պատրաստման, նշանակության և մշակութային դրսևորումների ավանդույթը 2014 թվականին ներառվել է ՅՈՒՆԵՍԿՕ-ի Մարդկության ոչ նյութական մշակութային ժառանգության ներկայացուցչական ցանկում։
«Անձնագրի ձևը» բաժնի անձնագրի նմուշի 26-27-րդ էջերի ձևավորված տարբերակը կից ներկայացվում է: 

	1. Մասամբ է ընդունվել 
Անձնագրի վիզաների էջերի առանձին նկարագրություն չի տրվում, ուստի միայն 26-27-րդ էջերի առանձին նկարագրություն տալը նպատակահարմար չենք գտնում, քանի որ այն նախագծով տրվող կարգավորման տրամաբանությանը չի համապատասխանի: Այդ էջերի ձևերը նախագծում սահմանվել են միայն նկարների տեսքով: 
Ինչ վերաբերում է անձնագրի 26-27-րդ էջերի նկարին, ապա նախագծում տեղադրվել է կցված լուսանկարը: 



	2. Նախագծի հավելված 2-ի 2-րդ «Նույնականացման քարտի ձևը» բաժնում ամիսների անվանումները հայերեն տարբերակում առաջարկում ենք գրել թվերով:

	2. Չի ընդունվել 
Նույնականացման քարտի ձևն արդեն համաձայնեցված է մասնավոր գործընկերոջ հետ, և համաձայնեցված ձևում ծննդյան ամիսը հայերեն և անգլերեն նշվում է տառերով: 


	3. Նախագծի հավելված 3-ի 2-րդ «Անձնագրում ամրագրման ենթակա տվյալների լրացման կարգը» բաժնի 11-րդ և 12-րդ կետերում առաջարկում ենք հստակեցնել՝
1) օտարերկրյա պետության իրավասու մարմնի կողմից տրված փաստաթղթում առկա անգլերեն գրելաձևի հիման վրա անձնագրում անվան և (կամ) ազգանվան հայերեն գրելաձևի որոշման կանոնները,
2) նշված դեպքերում հայերեն գրելաձևի որոշման համար կիրառվող ստանդարտը կամ այլ իրավական հիմքը՝ համապատասխանեցնելով ՀՍՏ 393-2017 «Հայկական այբուբենի տառերի գրադարձությունը լատիներեն այբուբենի տառերով. Կանոններ և կիրառման ցուցումներ» ազգային ստանդարտին,
      3) անհրաժեշտության դեպքում՝ Լեզվի կոմիտեի կողմից համապատասխան տեղեկանքի տրամադրման ընթացակարգը։
	3. Մասամբ է ընդունվել 
Նախատեսվում է Նախագծի հավելված 3-ի 2-րդ գլխում անձնագրում անվան և ազգանվան անգլերեն գրառման կարգավորումները ամրագրել հետևյալ կերպ՝ 
1. Օտարերկրյա պետության անձնագիր չունեցող ՀՀ քաղաքացու դեպքում անգլերեն գրառումը կատարվելու է ազգային ստանդարտով սահմանված կանոնների հիման վրա: 
2. Օտարերկրյա պետության անձնագիր ունեցող քաղաքացու դեպքում ազգանվան և անվան անգլերեն գրառումները պետք է համընկնեն նրա օտարերկրյա պետության անձնագրի անգլերեն գրառմանը, եթե օտարերկրյա փաստաթուղթը անձը ներկայացնում է, և դրանում անգլերեն գրառումներն առկա են: 
Ինչ վերաբերում է հայերեն գրառմանը, ապա այն միշտ պետք է կատարվի բնակչության պետական ռեգիստրի տվյալներին համապատասխան: 
Այս կարգավորումները դեռևս քննարկումների փուլում են գտնվում: 
3. Լեզվի կոմիտեից տեղեկանք ստանալու իրավական հնարավորության և դրա իրականացման ընթացակարգի հարցը դեռևս քննարկման փուլում է գտնվում:  


	3. ՀՀ պաշտպանության նախարարություն
	ՊՆ/03/13179-2026

	
	16.09.2026

	Առարկություններ և առաջարկություններ չկան:
	Ընդունվել է ի գիտություն։

	4. ՀՀ ազգային անվտանգության ծառայություն
	11/1515

	
	23․09․2026

	«Հայաստանի Հանրապետության քաղաքացու անձնագրի և նույնականացման քարտի նկարագիրը, տեսքը և ձևը, դրանցում ամրագրման ենթակա անձնական տվյալ չհանդիսացող տվյալների լրացման կարգը, այդ թվում՝ ամրագրման ենթակա որևէ տվյալի բացակայության դեպքում բացակայող տվյալի լրացման կարգը, կիրառվող անվտանգության միջոցները, անձնագրի էջերի քանակը սահմանելու մասին» ՀՀ կառավարության որոշման նախագծի 3-րդ հավելվածի 35-րդ կետում առաջարկվում է «անձնագրի» բառը փոխարինել «նույնականացման քարտի» բառերով, իսկ 39-րդ կետից հանել երկրորդ նախադասությունը, քանի որ կրկնվում է նույն հավելվածի 37-րդ կետը։
	Չի ընդունվել 
Շրջանառության դրված նախագծի 35-րդ կետում օգտագործվում են «նույնականացման քարտ» բառերը, իսկ 39-րդ կետը չունի երկրորդ նախադասություն: Բոլոր դեպքերում, ստացված դիտարկումների հիման վրա նախագիծը լրամշակվել է, և եթե եղել են անհարկի կրկնություններ կամ այլ վրիպակներ, դրանք հնարավորինս շտկվել են: 



	5. ՀՀ արտաքին գործերի և միջազգային առևտրի նախարարություն
	1108-1/48674

	
	24․09․2026թ․

	Առարկություններ և առաջարկություններ չկան:
	Ընդունվել է ի գիտություն։

	6․ ՀՀ աշխատանքի և բարեկեցության նախարարություն
	ԱԹ//35768-2026թ․

	
	24․09․2026թ․

	Առարկություններ և առաջարկություններ չկան:
	Ընդունվել է ի գիտություն։

	7. ՀՀ բարձր տեխնոլոգիական արդյունաբերության և արհեստական բանականության նախարարություն
	01/15․2/6626-2026

	
	24․09․2026թ․

	[bookmark: _Hlk182314176]   Ի պատասխան 2026 թվականի սեպտեմբերի 8-ի Ձեր թիվ 43/6/275338-26 գրության՝ Հայաստանի Հանրապետության կառավարության «Հայաստանի Հանրապետության քաղաքացու անձնագրի և նույնականացման քարտի նկարագիրը, տեսքը և ձևը, դրանցում ամրագրման ենթակա անձնական տվյալ չհանդիսացող տվյալների լրացման կարգը, այդ թվում՝ ամրագրման ենթակա որևէ տվյալի բացակայության դեպքում բացակայող տվյալի լրացման կարգը, կիրառվող անվտանգության միջոցները, անձնագրի էջերի քանակը սահմանելու մասին» որոշման նախագծի (այսուհետ՝ Նախագիծ) վերաբերյալ տեղեկացնում եմ հետևյալը՝
1. Նախագծի վերնագրում «ԴՐԱՆՑՈՒՄ ԱՄՐԱԳՐՄԱՆ ԵՆԹԱԿԱ ԱՆՁՆԱԿԱՆ ՏՎՅԱԼ ՉՀԱՆԴԻՍԱՑՈՂ ՏՎՅԱԼՆԵՐԻ ԼՐԱՑՄԱՆ ԿԱՐԳԸ» բառերն առաջարկում եմ փոխարինել «ԴՐԱՆՑՈՒՄ ԱՄՐԱԳՐՄԱՆ ԵՆԹԱԿԱ ԱՆՁՆԱԿԱՆ ՏՎՅԱԼ ՉՀԱՆԴԻՍԱՑՈՂ ԱՅԼ ՏՎՅԱԼՆԵՐԸ, ԱՄՐԱԳՐՄԱՆ ԵՆԹԱԿԱ ԲՈԼՈՐ ՏՎՅԱԼՆԵՐԻ ԼՐԱՑՄԱՆ ԿԱՐԳԸ» բառերով՝ նկատի ունենալով «Անձը հաստատող փաստաթղթի մասին» օրենքի  (այսուհետ՝ Օրենք) 3-րդ հոդվածի 13-րդ մասով սահմանված պահանջը, ինչպես նաև ապահովելու համար նախագծի կարգավորման առարկայի ամբողջական արտացոլումը և համապատասխանությունն օրենքով սահմանված լիազորության:
Նույն մոտեցմամբ առաջարկում եմ խմբագրել Նախագծի 1-ին կետի 3-րդ ենթակետը և N 3 հավելվածի համապատասխան դրույթները՝ ապահովելով կարգավորման առարկայի միատեսակ արտացոլումը։

	Չի ընդունվել։
Նախագծի վերնագրում և Հավելվածներում առկա փաստաթղթերի նկարագիրը պարունակում է դրանցում լրացման ենթակա տվյալները։


	2. Հավելված 1-ի 16-րդ կետում «էլեկտրոնային պահոց» բառերն առաջարկում եմ փոխարինել «օրենքով սահմանված էլեկտրոնային պահոց (այսուհետ՝ Էլեկտրոնային պահոց)» բառերով, քանի որ վերջինիս հասկացության տեխնիկական բնութագիրը սահմանված է «Անձը հաստատող փաստաթղթի մասին» օրենքի 2-րդ հոդվածի 1-ին մասի 18-րդ կետով և 11-րդ հոդվածի 6-րդ մասով՝ որպես անձը հաստատող փաստաթղթերի տվյալների, այդ թվում` կենսաչափական տվյալների էլեկտրոնային պահոց։

	Չի ընդունվել
Քանի որ օգտագործվում է օրենքի հասկացությունը՝ տվյալների էլեկտրոնային պահոց, կարծում ենք անհրաժեշտ չէ ևս մեկ անգամ ընդգծել օրենքով սահմանված բառերը։


	3. Հավելված 2-ի 10-րդ կետն առաջարկում եմ համապատասխանեցնել Օրենքի 3-րդ հոդվածի 6-րդ մասով սահմանված նույնականացման քարտում ամրագրվող տվյալների ցանկին, մասնավորապես՝ հիշյալ 10-րդ կետով նախատեսված չեն նույնականացման քարտի թողարկման օրը, ամիսը, տարեթիվը, կենսաչափական տվյալները և հանրային ծառայությունների համարանիշը:   
Միաժամանակ, Հավելված 2-ի 14-րդ կետով նախատեսվում է նույնականացման քարտի դարձերեսին երկչափ գծակոդի տեղադրում, իսկ 15-րդ կետով սահմանվում է, որ երկչափ գծակոդում ներառվում են քարտի տիրոջ կենսագրական տվյալները։ Հիշյալ կարգավորման առումով հարկ է հստակեցնել երկչափ գծակոդ հասկացությունը կամ հղում կատարել դրա տեխնիկական ստանդարտին, ինչպես նաև առանձին նախատեսել երկչափ գծակոդում ներառվող կենսագրական տվյալների սպառիչ ցանկը՝ կենսագրական տվյալներում ընդգրկվող տեղեկությունների շրջանակը կամ  հստակ հղում կատարել այդ տվյալները թվարկող համապատասխան կետերին և ենթակետերին, քանի որ  պարզ չէ՝ գծակոդում ներառվում են նույն հավելվածի 10-րդ և 13-րդ կետերով նախատեսված՝ քարտի դիմերեսին և դարձերեսին ամրագրվող բոլոր տվյալները, դրանց որոշ մասը, թե այլ տեղեկություններ, ինչպես նաև նախատեսել ընթերցման և հասանելիության պայմանները։ Գծակոդի բովանդակությունը պետք է հստակ կապվի օրենքով սահմանված տվյալների շրջանակի հետ՝ բացառելով «կենսագրական տվյալներ» ընդհանուր ձևակերպման կամայական մեկնաբանությունը:
Ավելին, «Անձնական տվյալների պաշտպանության մասին» օրենքի 3-րդ հոդվածի              1-ին մասի՝
1) 1-ին կետի համաձայն՝ անձնական տվյալը ֆիզիկական անձին վերաբերող ցանկացած տեղեկություն է, որը թույլ է տալիս կամ կարող է թույլ տալ ուղղակի կամ անուղղակի կերպով նույնականացնել անձի ինքնությունը,
2)  2-րդ կետի համաձայն՝ անձնական տվյալների մշակումը անկախ իրականացման ձևից և եղանակից (այդ թվում՝ ավտոմատացված, տեխնիկական ցանկացած միջոցներ կիրառելու կամ առանց դրանց) ցանկացած գործողություն կամ գործողությունների խումբ է, որը կապված է անձնական տվյալները հավաքելու կամ ամրագրելու կամ մուտքագրելու կամ համակարգելու կամ կազմակերպելու կամ պահպանելու կամ օգտագործելու կամ վերափոխելու կամ վերականգնելու կամ փոխանցելու կամ ուղղելու կամ ուղեփակելու կամ ոչնչացնելու կամ այլ գործողություններ կատարելու հետ:
3) 9-րդ կետի համաձայն՝ անձնական տվյալների ապանձնավորում, որը  նշանակում է գործողություններ, որոնց արդյունքում հնարավոր չէ որոշել տվյալների պատկանելությունը կոնկրետ տվյալների սուբյեկտին:
Վերոհիշյալ պահանջների համակարգային վերլուծության համատեքստում կարող ենք փաստել, որ անձին նույնականացնելու հնարավորություն տվող տեղեկությունների գծակոդավորումը դրանց մշակման եղանակ է և ինքնին չի հանգեցնում ապանձնավորման։ Եթե գծակոդն ընթերցելու արդյունքում հնարավոր է ստանալ կոնկրետ անձին վերաբերող տեղեկություններ, ապա դրանք շարունակում են համարվել անձնական տվյալներ՝ անկախ քարտի վրա սովորական տեքստով կամ գծակոդով ներկայացված լինելու հանգամանքից։
«Անձնական տվյալների պաշտպանության մասին» օրենքի 19-րդ հոդվածի 3-րդ մասի տեսանկյունից անհրաժեշտ է նաև հստակեցնել տվյալների հասանելիության պայմանները՝ կանխելով այդ տվյալներին հասանելիության իրավունք չունեցող անձանց չարտոնված մուտքը, այսինքն՝ ինչպե՞ս է ապահովվելու, որ գծակոդը տեխնիկապես կարդալու հնարավորությունը չհանգեցնի տվյալներին չարտոնված հասանելիության։
Միաժամանակ, նկատի ունենալով «Նորմատիվ իրավական ակտերի մասին» օրենքի պահանջը՝ Հավելված 2-ի 2-րդ կետում և Հավելված 4-ի 4-րդ գլխում «էլեկտրոնային թվային ստորագորության» բառերից առաջ առաջարկում եմ լրացնել «օրենքով սահմանված» բառերը, քանի որ վերջինիս հասկացության սահմանումը սահմանված է «Էլեկտրոնային փաստաթղթի և էլեկտրոնային թվային ստորագրության մասին» օրենքով: Միաժամանակ, 28-րդ և 29-րդ կետերով նախատեսված՝ չիպում գաղտնագրային բանալիների ստեղծումն ու պահպանումը պետք է ուղղակիորեն շաղկապվեն Հայաստանի Հանրապետությունում էլեկտրոնային կառավարման ենթակառուցվածքների (e-gov) ստանդարտների հետ։ Այդ առումով, անհրաժեշտ է հստակեցնել, թե որ մարմինն է հանդիսանալու էլեկտրոնային թվային ստորագրության հավաստագրերի թողարկողն ու վերահսկողը։

	Չի ընդունվել։
Օրենքի 3-րդ հոդվածի 6-րդ մասում ամրագրված տեղեկությունները արտացոլվում են նույնականացման քարտի տարբեր հատվածներում, որն էլ նկարագրված է Հավելված 2-ի 6-11-րդ կետերում։


	4. Նախագծի հավելված 3-ի (այսուհետ՝ Հավելված 3) 8-րդ, 10-րդ, 11-րդ, 12-րդ և 30-րդ կետերով նախատեսված՝ «Մասնավոր գործընկերոջը» բառերն առաջարկում եմ փոխարինել «Օրենքով սահմանված մասնավոր գործընկերոը (այսուհետ՝ մասնավոր գործընկեր)» բառերով, քանի որ «մասնավոր գործընկեր» հասկացության սահմանումը սահմանվել է Օրենքի 2-րդ հոդվածի 1-ին մասի 22-րդ կետով: Սույն առաջարկությունը պայմանավորված է նրանով, որ վերոհիշյալ կարգավորումից պարզ չէ, թե ով է այդ մասնավոր գործընկերը, ինչ իրավական կարգավիճակ ունի և ինչպիսի պայմանագրային հիմքերով է տիրապետում ՀՀ բնակչության պետական ռեգիստրի և կենսաչափական տվյալների համակարգերին։
    Ինչպես նաև, առաջարկում եմ հստակեցնել, թե ինչ համակարգի մասին է խոսքը՝ առանձին տեղեկատվական համակարգ, տվյալների շտեմարան, թե պարզապես դիմումի մշակման ժամանակավոր գործիք։ Ինչպիսի՞ տվյալներ են այնտեղ պահպանվում և որքան ժամանակ, ո՞վ է այդ տվյալների շտեմարանի կառավարիչը, ո՞վ է պատասխանատու տվյալների ճշտության, անվտանգության ու պահպանման համար, արդյո՞ք այդ տվյալները փոխանցվում են պետական մարմնի համակարգ, և, եթե այո՝ ինչ եղանակով,  արդյո՞ք այդ համակարգում ձևավորվում է պետական ռեգիստրի տվյալների առանձին կրկնօրինակ, ինչպես նաև, ինչպե՞ս է ապահովվում տվյալների հասանելիության, փոփոխության և փոխանցման հետագծելիությունը։

	Չի ընդունվել
Բոլոր հասկացությունները օգտագործվում են օրենքում օգտագործվող հասկացությունների համաձայն։ Ենթաօրենսդրական նորմատիվ ակտը ընդունվում է այն օրենքի կատարումն ապահովելու համար, որով սահմանվել է լիազորություն ընդունելու այդ ակտը, ուստի ամեն անգամ հասկացություններից առաջ օրենքով սահմանված բառերը գրելու անհրաժեշտություն առկա չէ։


	5. Հավելված 3-ի 25-րդ կետում նախատեսվում է, որ անձնագրի տեսանելի մասում և մեքենաընթեռնելի գոտում ամրագրվող միևնույն տվյալների միմյանց համապատասխանության համար հաշվի են առնվում մեքենաընթեռնելի գոտու համար սահմանված գրադարձության, նիշերի օգտագործման, տվյալների ձևաչափման և կրճատման կանոններով պայմանավորված տարբերությունները: Իսկ, նույն հավելվածի 42-րդ կետում, նույնականացման քարտի պարագայում, միևնույն տվյալն ամրագրելու դեպքում տեսանելի մասում և տվյալների էլեկտրոնային պահոցում դրանց բովանդակությունը պետք է լինի նույնական՝ հաշվի առնելով համապատասխան դաշտի համար սահմանված նիշերի օգտագործման, տվյալների ձևաչափման և կրճատման կանոններով պայմանավորված տարբերությունները: Պարզ չէ, թե ինչով է պայմանավորված, որ անձնագրի պարագայում դուրս է մնացել անձնագրի էլեկտրոնային պահոցում (չիպում) ամրագրվող տվյալների նույնականության պահանջը, իսկ նույնականացման քարտի պարագայում դուրս են մնացել մեքենայաընթեռնելի գոտուն և գրադարձության կանոններին վերաբերող անհրաժեշտ հղումները։
    Ելնելով վերոգրյալից՝ նպատակահարմար է Հավելված 3-ի 25-րդ և 42-րդ կետերով նախատեսված տվյալների համապատասխանության պահանջները հստակեցնել այնպես, որ դրանք ընդգրկեն փաստաթղթի տեսանելի մասում, մեքենայաընթեռնելի գոտում, տվյալների էլեկտրոնային պահոցում և, առկայության դեպքում Հավելված 2-ի 14-րդ և 15-րդ կետերով սահմանված երկչափ գծակոդում կրկնվող միևնույն տվյալները՝ հաշվի առնելով գրադարձության, նիշերի օգտագործման, տվյալների ձևաչափման և կրճատման կանոններով պայմանավորված տարբերությունները։ 
	Ընդունվել է։


	8. ՀՀ ֆինանսների նախարարություն
	01/11-4/25048-2026

	
	28․09․2026թ․

	  Առարկություններ և առաջարկություններ չկան:

	Ընդունվել է ի գիտություն։

	9. ՀՀ գլխավոր դատախազություն
	02//24994-2026
29․09․2026թ․

	
	

	Առարկություններ և առաջարկություններ չկան:

	Ընդունվել է ի գիտություն։

	10․ ՀՀ մարդու իրավունքների պաշտպանի գրասենյակ
	01/13․3/5021-2026

	
	29․09․2026թ․

	   Ի պատասխան Ձեր` թիվ 43/6/275338-26 գրության՝ տեղեկացնում եմ, որ «Հայաստանի Հանրապետության քաղաքացու անձնագրի և նույնականացման քարտի նկարագիրը, տեսքը և ձևը, դրանցում ամրագրման ենթակա անձնական տվյալ չհանդիսացող տվյալների լրացման կարգը, այդ թվում՝ ամրագրման ենթակա որևէ տվյալի բացակայության դեպքում բացակայող տվյալի լրացման կարգը, կիրառվող անվտանգության միջոցները, անձնագրի էջերի քանակը սահմանելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հիմնական նկատառումը հետևյալն է.
    Մարդու իրավունքների պաշտպանը, որպես «Հաշմանդամություն ունեցող անձանց իրավունքների մասին» ՄԱԿ-ի կոնվենցիայի դրույթների կիրառության մշտադիտարկում իրականացնող պաշտոնատար անձ, կարևորում է Հայաստանի Հանրապետության քաղաքացու անձնագրի ու նույնականացման քարտի մատչելիության երաշխավորումը հաշմանդամություն ունեցող անձանց համար։ Տեղեկացնում ենք նաև, որ նման առաջարկություն Մարդու իրավունքների պաշտպանի աշխատակազմին ներկայացրել են նաև ոլորտում գործունեություն իրականացնող հասարակական կազմակերպությունների ներկայացուցիչները։ 

	Ընդունվել է ի գիտություն

	11. Տեղեկատվական համակարգերի կարգավորման հանձնաժողով
	

	
	                              

	  Նախագիծը ՀՀ ներքին գործերի նախարարի՝ 07․09․2026թ․ թիվ 43/6/275338-26 գրությամբ ուղարկվել է Տեղեկատվական համակարգերի կարգավորման հանձնաժողովի էլեկտրոնային փոստին, դեռևս պատասխան չի ստացվել։

	

	12. ՀՀ կենտրոնական ընտրական հանձնաժողով
	02/11/1674

	
	07․10․2026թ․

	Առարկություններ և առաջարկություններ չկան։

	

	13. ՀՀ արդարադատության նախարարություն
	/27․3․3/53406-2026

	
	09․10․2026թ․

	«Հայաստանի Հանրապետության քաղաքացու անձնագրի և նույնականացման քարտի նկարագիրը, տեսքը և ձևը, դրանցում ամրագրման ենթակա անձնական տվյալ չհանդիսացող տվյալների լրացման կարգը, այդ թվում՝ ամրագրման ենթակա որևէ տվյալի բացակայության դեպքում բացակայող տվյալի լրացման կարգը, կիրառվող անվտանգության միջոցները, անձնագրի էջերի քանակը սահմանելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը․
1․ Նախագծի վերևի աջ անկյունում անհրաժեշտ է լրացնել «ՆԱԽԱԳԻԾ» բառը

	Ընդունվել է։ 

	 2․ Նախագծի 1-ին կետի 3-րդ ենթակետում և Նախագծով հաստատված Հավելված 3-ի (այսուհետ՝ Հավելված 3) «այդ թվում՝» բառերից հետո անհրաժեշտ է լրացնել «ամրագրման ենթակա որևէ տվյալի բացակայության դեպքում» բառերը, իսկ «ենթակա տվյալները» բառերը փոխարինել «ենթակա բոլոր տվյալները» բառերով՝ նկատի ունենալով Նախագծի վերնագիրը և հիմք ընդունելով «Նորմատիվ իրավական ակտերի մասին» օրենքի 12-րդ հոդվածի 1-ին մասը, համաձայն որի՝ նորմատիվ իրավական ակտը ունենում է վերնագիր, որը համապատասխանում է նորմատիվ իրավական ակտի բովանդակությանը:

	Ընդունվել է։

	3․ Նախագծով հաստատված Հավելված 1-ի (այսուհետ` Հավելված 1) 2-րդ կետով նախատեսվել է, որ անձնագրի արտաքին չափերը և թույլատրելի շեղումները պետք է համապատասխանեն Քաղաքացիական ավիացիայի միջազգային կազմակերպության «Մեքենայաընթեռնելի ճամփորդական փաստաթղթեր» 9303 փաստաթղթի 8-րդ հրատարակության 4-րդ մասի պահանջներին:
Այս կապակցությամբ հայտնում ենք, որ սույն կետում միայն միջազգային փաստաթղթին ընդհանուր հղում կատարելը չի հստակեցնում անձնագրի արտաքին չափերը և դրանց թույլատրելի շեղումները, ուստի առաջարկում ենք Հավելված 1-ի 2-րդ կետում ամրագրել Հայաստանի Հանրապետության քաղաքացու անձնագրի արտաքին չափերը և դրանց թույլատրելի շեղումները՝ դրանք համապատասխանեցնելով ICAO Doc 9303-ի 8-րդ հրատարակության 4-րդ մասի համապատասխան պահանջներին, կամ, որպես այլընտրանք, հղումը ձևակերպել առավել հստակ՝ նշելով կիրառման ենթակա կոնկրետ տեխնիկական պահանջները։
Նույն դիտարկումը վերաբերում է Նախագծով հաստատված Հավելված 2-ի (այսուհետ՝ Հավելված 2) 2-րդ կետին, որի դեպքում ևս նույնականացման քարտի արտաքին չափերի և թույլատրելի շեղումների վերաբերյալ կատարվել է միայն միջազգային փաստաթղթին ընդհանուր հղում, ուստի առաջարկում ենք սահմանել նույնականացման քարտի արտաքին չափերը և դրանց թույլատրելի շեղումները կամ հստակեցնել կիրառման ենթակա տեխնիկական պահանջները։

	Ընդունվել է։

	4․ Հավելված 1-ի 3-րդ կետում կիրառվել է «սույն հավելվածի 2-րդ գլխով սահմանված ձևին» բառերը, սակայն հարկ է նկատի ունենալ, որ Հավելված 1-ի 2-րդ գլխում նախատեսված ձևերն համարակալված չեն, ինչի հետևանքով նշված հղումից պարզ չէ, թե տվյալ դեպքում որ ձևի մասին է խոսքը, հետևաբար առաջարկում ենք Հավելված 1-ի 2-րդ գլխով նախատեսված ձևերը համարակալել (օրինակ՝ «Ձև N 1», «Ձև N 2»), իսկ Նախագծի ողջ տեքստում կիրառված «սույն հավելվածի 2-րդ գլխով սահմանված ձևին» բառերը փոխարինել համապատասխան ձևերի համարներով։

	Ընդունվել է։ 

	5․ Հավելված 1-ի 10-րդ կետով սահմանվում են անձնագրի էջերում ամրագրման ենթակա տվյալները։ 
Այս կապակցությամբ հարկ է նկատի ունենալ, որ «Անձը հաստատող փաստաթղթի մասին» օրենքի (այսուհետ՝ Օրենք) 3-րդ հոդվածի 5-րդ մասով արդեն իսկ սահմանված են քաղաքացու անձնագրում ամրագրման ենթակա տվյալները, ուստի անհրաժեշտ է Հավելված 1-ի 10-րդ կետով նախատեսված տվյալների ցանկը և դրանց անվանումները համապատասխանեցնել Օրենքի 3-րդ հոդվածի 5-րդ մասով սահմանված տվյալներին։
Միաժամանակ հայտնում ենք, որ Հավելված 1-ի 10-րդ կետի 9-րդ ենթակետում կիրառվել է «ծննդավայր» ձևակերպումը, մինչդեռ Օրենքի 3-րդ հոդվածի 5-րդ մասի 2-րդ կետով քաղաքացու անձնագրում ամրագրման ենթակա տվյալը սահմանված է որպես «ծննդյան վայրը՝ պետությունը», ուստի նշվածը հաշվի առնելով անհրաժեշտ է Հավելված 1-ի 10-րդ կետի 9-րդ ենթակետում կիրառված ձևակերպումը  համապատասխանեցնել Օրենքի 3-րդ հոդվածի 5-րդ մասի 2-րդ կետով նախատեսված ձևակերպմանը։
Բացի այդ, սույն կետի 8-րդ և 10-րդ ենթակետերում կիրառված «ամսաթիվ», բառերից հետո անհրաժեշտ է լրացնել «տարեթիվ,» բառերը և կետադրական նշանները։

	Մասամբ է ընդունվել։
 Քանի որ 3-րդ հոդվածի  13-րդ մասը սահմանում է լիազորող նորմ անձնականից բացի այլ տվյալներ սահմանելու վերաբերյալ, որոնք էլ սահմանվել են: 
«ծննդավայր» ձևակերպման մասով կատարվել է փոփոխություն:
«տարեթիվ,» բառերը և կետադրական նշանների վերաբերյալ կատարվել է փոփոխություն։

 

	6․ Հավելված 2-ի 3-րդ կետով սահմանվում է, որ նույնականացման քարտն ունի տվյալների էլեկտրոնային պահոց, որը ներառում է կոնտակտային և անկոնտակտ հաղորդակցություն ապահովող էլեկտրոնային բաղադրիչ (․․․):
Այս կապակցությամբ հարկ է նկատի ունենալ Օրենքի 11-րդ հոդվածի 1-ին մասի 3-րդ կետը, համաձայն որի՝ անձի կենսաչափական տվյալները ամրագրվում են քաղաքացու նույնականացման քարտում։
Միաժամանակ նույն հոդվածի 6-րդ մասով սահմանվում է, որ սույն հոդվածի 1-ին մասով նախատեսված անձը հաստատող փաստաթղթերը ունեն տվյալների էլեկտրոնային պահոց։ Էլեկտրոնային պահոցը պարունակում է անձի կենսաչափական տվյալները։ (․․․):
Նշվածը հաշվի առնելով անհրաժեշտ է Հավելված 2-ի 3-րդ կետը համապատասխանեցնել Օրենքի 11-րդ հոդվածի 6-րդ մասի պահանջներին՝ նախատեսելով, որ նույնականացման քարտի տվյալների էլեկտրոնային պահոցը պարունակում է անձի կենսաչափական տվյալները։

	Չի ընդունվել: 
Հավելված 2-ի 3-րդ կետի կարգավորման նպատակը նույնականացման քարտի տվյալների էլեկտրոնային պահոցում ամրագրվող տվյալները սահմանելը չէ:


	7․ Հավելված 2-ի 16-րդ և 27-րդ կետերում «հրահանգել» բառն անհրաժեշտ է փոխարինել «պատվիրակել» բառով՝ նկատի ունենալով Օրենքի 14-րդ հոդվածի 1-ին մասի 7-րդ կետը, համաձայն որի՝ Մասնավոր գործընկերոջը կարող են պատվիրակվել՝ անձը հաստատող փաստաթուղթը տպագրելը, կազմելը և դիմողին հանձնելը։

	Չի ընդունվել։
Քանի որ օրենքով սահմանված՝ մասնավոր գործընկերոջ կողմից կատարվող գործողությունները ոչ թե ամեն մի անձը հաստատող փաստաթղթի տրամադրման շրջանակում են պատվիրակվում, այլ օրենքի համաձայն՝ կառավարության որոշմամբ ներգրավվում է մասնավոր գործընկերը և սկսում կատարել օրենքով նախատեսված գործողությունները: Ուստի այս կետում «պատվիրակել» տերմինը կիրառելի չէ:

	8․ Հավելված 2-ի 12-րդ կետով նախատեսվում է նույնականացման քարտի դարձերեսին տեղադրել երկչափ գծակոդ՝ առանց դրա բովանդակությունը հստակեցնելու։ Անձնական տվյալների հասանելիության շրջանակը որոշակիացնելու նպատակով առաջարկում ենք սահմանել գծակոդում ներառվող տեղեկությունների կազմը, իսկ այլ տվյալների հասանելիություն ապահովելու դեպքում՝ նաև դրանց շրջանակը։

	Ընդունվել է։


	9․Հավելված 3-ի 2-րդ կետով սահմանվել է, որ անձնագրում և նույնականացման քարտում անձնական տվյալների լրացման համար հիմք են ընդունվում անձի վերաբերյալ Հայաստանի Հանրապետության բնակչության պետական ռեգիստրում առկա տվյալները, որոնք անձնագրում և նույնականացման քարտում ամրագրվում են առանց փոփոխության։
Այս առումով հարկ է նկատի ունենալ, որ Օրենքի 3-րդ հոդվածի 9-րդ մասը, համաձայն որի՝ անձը հաստատող փաստաթուղթ տրամադրելու ժամանակ տվյալները լրացնելիս հիմք են ընդունվում անձի վերաբերյալ բնակչության պետական ռեգիստրի տվյալները։
Վերոնշյալ դրույթից բխում է, որ Օրենքը չի սահմանում բնակչության պետական ռեգիստրում առկա տվյալների անձնագրում և նույնականացման քարտում պարտադիր կերպով «առանց փոփոխության» ամրագրման պահանջ։
Հաշվի առնելով այն հանգամանքը, որ Հավելված 3-ի հետագա կետերով տվյալների ամրագրման համար նախատեսվում են առանձին կանոններ, այդ թվում՝ տվյալների անգլերեն գրառման, գրադարձության և փաստաթղթի ձևաչափին համապատասխան դրանց ներկայացման վերաբերյալ, նշված ձևակերպումը կարող է առաջացնել տարընկալումներ, ուստի առաջարկում ենք այն վերանայել և համապատասխանեցնել Օրենքի 3-րդ հոդվածի 9-րդ մասով սահմանված կարգավորմանը։

	Չի ընդունվել։
Նոր անձնագրերի տրամադրման գործընթացի էական պայմաններից է լինելու այն, որ փաստաթղթում բոլոր տվյալները պետք է համապատասխանեն ԲՊՌ տվյալներին: Նախագրանցման փուլը և նախնական հայտի ստուգման փուլը անձնագրի տրամադրման կարգում հենց սահմանվել են այն նպատակով, որ ԲՊՌ տվյալներից շեղումներ չլինեն: Բացի այդ, Նախագիծը մինչ Եզրակացությունը ստանալը լրամշակվել էր, ինչի արդյունքում անգլերեն գրառումը ևս պետք է լինի ԲՊՌ-ին համապատասխան, և անձնագրի տպագրության փուլում թարգմանություն կամ գրադարձություն չի լինելու, այլ այդ գործընթացները անձի տվյալները ԲՊՌ-ում ներառելու փուլում են տեղի ունենալու:  


	10․Հավելված 3-ի 3-րդ կետով նախատեսվում է, որ քաղաքացու անձնագրում և նույնականացման քարտում լրացվող անձնական տվյալները ամրագրվում են հայերենով և անգլերենով այնքանով, որքանով համապատասխանում է Քաղաքացիական ավիացիայի միջազգային կազմակերպության կամ այլ կիրառելի միջազգային ստանդարտներին։
Նշվածի կապակցությամբ հարկ է նկատի ունենալ Օրենքի 3-րդ հոդվածի 7-րդ մասը, համաձայն որի՝ քաղաքացու անձնագրում և նույնականացման քարտում լրացվող անձնական տվյալները ամրագրվում են հայերենով և անգլերենով։
Նշված դրույթից բխում է, որ Օրենքով նախատեսված չէ տվյալների հայերենով և անգլերենով ամրագրման պայման՝ կախված միջազգային ստանդարտներին համապատասխանելու հանգամանքից, ուստի Հավելվածի 3-րդ կետում կիրառված «այնքանով, որքանով համապատասխանում է» ձևակերպումն ունի վերանայման կարիք։

	Ընդունվել է։ 

	11․ Հավելված 3-ի 12-րդ կետի համաձայն՝ անձնագրում ծննդյան վայրը լրացվում է բնակչության պետական ռեգիստրում առկա ծննդավայրի տվյալների հիման վրա: Որպես ծննդավայր նշվում է պետությունը։ Պետությունը անձնագրում նշվում է ISO 3166-1:2020 միջազգային ստանդարտի համապատասխան եռատառ ծածկագրով: Եթե բնակչության պետական ռեգիստրում որպես ծննդավայր նշված է քաղաք, գյուղ կամ այլ բնակավայր կամ վարչատարածքային միավոր, ապա տվյալ բնակավայրի կամ վարչատարածքային միավորի պատկանելությունը որևէ պետության որոշվում է ISO 3166-2:2020 միջազգային ստանդարտով, իսկ այդ ստանդարտով որոշելու անհնարինության դեպքում՝ միջազգային պաշտոնական աշխարհագրական տեղեկատուների հիման վրա:      
Սույն կետում կիրառված «միջազգային պաշտոնական աշխարհագրական տեղեկատուներ» ձևակերպումն անորոշ է, հետևաբար անհրաժեշտ է այն վերանայել՝ սահմանելով կիրառման ենթակա կոնկրետ տեղեկատվական աղբյուրները կամ դրանց ընտրության հստակ չափանիշները և կիրառման հերթականությունը։

	Ընդունվել է ի գիտություն։
Մեքենայաընթեռնելի ճամփորդական փաստաթղթերին ներկայացվող պահանջ է։

	12․Հավելված 3-ի 19-րդ կետով նախատեսվում է, որ անձնագրի տվյալների էջում և տվյալների էլեկտրոնային պահոցում ամրագրվում են լուսանկարը և ստորագրությունը, իսկ մատնադրոշմները՝ էլեկտրոնային պահոցում՝ օրենքով կամ այլ նորմատիվ իրավական ակտով դրանց հավաքման դեպքում։
Այս կապակցությամբ հարկ է նկատի ունենալ, որ Օրենքի 2-րդ հոդվածի 1-ին մասի 19-րդ կետը, համաձայն որի՝ կենսաչափական տվյալներ են համարվում անձի լուսանկարը, ստորագրությունը, աջ և ձախ ձեռքերի մատնադրոշմները, իսկ Օրենքի 11-րդ հոդվածի համապատասխան դրույթներով սահմանվում են նաև նշված կենսաչափական տվյալների վերցման և անձը հաստատող փաստաթղթի տվյալների էլեկտրոնային պահոցում դրանց ամրագրման պայմանները, ուստի նշված կետում կիրառված «օրենքով կամ այլ նորմատիվ իրավական ակտով դրանց հավաքման դեպքում» ձևակերպումը հստակ և որոշակի չէ, ուստի անհրաժեշտ է վերանայել և այն համապատասխանեցնել Օրենքով սահմանված՝ կենսաչափական տվյալների վերցման և էլեկտրոնային պահոցում դրանց ամրագրման վերաբերյալ հստակ պահանջներին։
Նույն դիտարկումը վերաբերում է Հավելված 3-ի 31-րդ կետին։

	Չի ընդունվել։
Օրենքի 11-րդ հոդվածով, նախ, սահմանված է, թե որ կենսաչափական տվյալը որ տարիքից է հավաքագրվում: Բացի այդ, նույն հոդվածն ամրագրում է լիազորող նորմ կենսաչափական տվյալների մշակման կանոնների սահմանման առնչությամբ: Այդ կանոնները մշակման փուլում են, և դրանցով նախատեսվելու են դեպքեր, երբ օբյեկտիվ անհնարինության դեպքում կենսաչափական տվյալը կարող է չհավաքագրվել:


	13․Հավելված 3-ի 25-րդ կետով սահմանվել է, որ նույնականացման քարտում քաղաքացիությունը լրացվում է բնակչության պետական ռեգիստրում առկա՝ Հայաստանի Հանրապետության քաղաքացիության տվյալին համապատասխան։ Անձի՝ այլ պետության քաղաքացիություն ունենալու դեպքում նույնականացման քարտում ամրագրվում է միայն Հայաստանի Հանրապետության քաղաքացիությունը։ Հայաստանի Հանրապետության քաղաքացիությունը նույնականացման քարտում նշվում է միայն անգլերեն՝ «ARM»:
Այս կապակցությամբ հարկ է նկատի ունենալ Օրենքի 3-րդ հոդվածի 7-րդ մասը, համաձայն որի՝ քաղաքացու անձնագրում և նույնականացման քարտում լրացվող անձնական տվյալները ամրագրվում են հայերենով և անգլերենով։
Հաշվի առնելով վերոգրյալը՝ սույն  կետն անհրաժեշտ է վերանայել և համապատասխանեցնել Օրենքի 3-րդ հոդվածի 7-րդ մասի պահանջներին։


	Չի ընդունվել։
Մեքենայաընթեռնելի ճամփորդական փաստաթղթերին ներկայացվող պահանջ է, որ նշվում է միայն անգլերեն։



                                                                                                                           
                                                                                                                           
                                                                                                                                        ՀՀ ներքին գործերի նախարարություն			 
